《榕城小妓奇奇歌》
明代·吴兆

奇奇十二发垂肩，婉伸膝上谁不怜。
鸦头髻样望如坠，杏子衫新红欲然。
市门半面窥人惯，门前潮水东西漫。
阿爷欢喜阿娘娇，东家妒杀西家羡。
六月南气荔子红，斜柯轻立踏如风。
八月西风龙眼低，今年攀折与枝齐。
年纪虽小齿清历，汉语吴歌声的的。
刘家碧玉未须论，越客明珠应不惜。
借问春来几树花，双抛桥畔是儿家。

作者简介：徽州府休宁人，字非熊。初喜为传奇曲。万历中游南京，与郑应尼作《白练裙》杂剧，讥嘲马湘兰。己而悔之，致力于诗，与曹学佺等结社，游武夷、匡庐、九华诸山，辑《金陵社集诗》。后出游广东，客死新会。